रोहतक. ठिठुरती सर्दी के बीच नववर्ष का स्वागत शहरवासियों को पेयजल संकट से जूझते हुए करना होगा। पब्लिक हेल्थ विभाग के पास मात्र डेढ़ दिन का पानी बचा है, जिसे किसी तरह पांच दिन तक चलाया जाना है। रोस्टर के अचानक बदल जाने से अब नहर 3 जनवरी काे आएगी। अभी किसी तरह दिन में एक समय थोड़ी देर के लिए पानी चलाया जा रहा है।
पुराने रोस्टर के तहत 21 दिसंबर को नहर चालू होने पर 4 जनवरी तक पानी मिलना था, लेकिन बीच में एक शव को ढूंढने के लिए 26 दिसंबर को नहर बंद करनी पड़ी। इसके बाद अकस्मात रोस्टर बदलते हुए नहर बंद कर दी गई। वहीं, अधिकारी इस बात से अनजान शहर के हक का पानी मांगने की बजाय नहर आने का ही इंतजार करते रहे। अब नए रोस्टर का पता चला तो अधिकारी प्रयास कर रहे हैं। दावा किया जा रहा है कि दो जनवरी को पानी मिल जाएगा। अगर यह दावा भी सच होता है तो ऐसे में भी चार दिन और पूरा पानी मिलने का इंतजार करना होगा।
मानकों के हिसाब से 7 गुना कम पानी
- 64,972 पानी के अप्रूव्ड घरेलू कनेक्शन हैं।
- 3,912 काॅमर्शियल कनेक्शन है।
- 04 वाटर वर्क्स से 19 बूस्टरों से जोड़कर होती है सप्लाई।
- 05 लाख आबादी को चाहिए औसतन 135 लीटर पानी।
- 6.75 करोड़ लीटर प्रतिदिन पानी की मांग, मिलता केवल 86.04 लाख लीटर।
विधायक की पहल पर भी नहीं मिली राहत
विकल्प के अभाव में पब्लिक हेल्थ विभाग के अधिकारियों ने विधायक मनीष ग्रोवर को समस्या से अवगत कराया। उनसे पत्र लिखवाकर सिंचाई विभाग के कमिश्नर को भी भिजवाया, लेकिन इसके बाद भी बात नहीं बनी और जल संकट बरकरार है।
बीएसबी में 18 जनवरी को आएगा पानी
शहर को पेयजलापूर्ति जेएलएन और बीएसबी नहर से होती है। 26 दिसंबर को जेएलएन में पानी बंद करने के दौरान ही चंडीगढ़ हाईकमान ने जेएलएन व भालौठ सब ब्रांच में पानी छोड़ने का रोस्टर ही बदल दिया। अब दो या तीन जनवरी को जेएलएन नहर में पानी आने की संभावना जताई जा रही है। इधर, नए रोस्टर के हिसाब से बीएसबी नहर में 18 जनवरी को पानी की आपूर्ति की जाएगी, जबकि इसमें 3 जनवरी को ही पानी छोड़ा जाना था।
एससी ने हाईकमान से साधा संपर्क, राहत की उम्मीद
सिंचाई विभाग के एक्सईएन अजय मुंझाल ने बताया कि जल संकट पर एससी एसके यादव ने चंडीगढ़ हाईकमान तक बात कर ली है। उन्हें समस्या से अवगत कराया गया है। उम्मीद है कि 1 जनवरी की रात 9 बजे जेएलएन नहर में पानी छोड़ा जाएगा, जो अाधी रात तक ही रोहतक पहुंच जाएगा। गुरुवार रात तक भी पानी लाने के प्रयास किए जा रहे हैं।
दो दर्जन मोहल्ले व 55 हजार आबादी को नहीं मिल रहा पानी
पुराने शहर में चार दिन से जल संकट बरकरार है। प्रताप मोहल्ला, कलालान मोहल्ला, किला मोहल्ला, बड़ा बाजार, केवलगंज, धोबी मोहल्ला, शोरघरों वाली गली, डेयरी मोहल्ला, सलारा मोहल्ला, कायस्थान मोहल्ला, परधाना माेहल्ला, पिथवाड़ा मोहल्ला, पीर वाली गली, गढ़ी मोहल्ला आदि लगभग दो दर्जन मोहल्लों की करीब 55 हजार आबादी पीने के पानी के लिए तरस रही है। पब्लिक हेल्थ विभाग द्वारा 24 घंटे में मात्र एक समय 30 से 50 मिनट की जा रही सप्लाई का भी पानी यहां पर नहीं पहुंच पा रहा है। यह इलाका शहर में सबसे ऊंचाई वाला क्षेत्र है।
सांपला ब्लाक के 22 गांवों में पैदा हो सकता है जल संकट
भालौठ सब ब्रांच से रोहतक शहर के अलावा सांपला ब्लाक के पाकस्मा, इस्माइला, नोनंद, समचाना, दतौड़, गिज्जी, खेड़ी सांपला, कुलताना, चुलियाना आदि 22 गांवों में पीने के पानी की सप्लाई होती है। नए शेड्यूल के अनुसार अब 18 जनवरी तक बीएसबी नहर में पानी आएगा।
hin_Deva hin_Deva mag_Deva awa_Deva awa_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva bho_Deva hin_Deva hin_Deva